উচ্চশিক্ষায় ইচ্ছুক শিক্ষার্থী ও তাদের অভিভাবকদের প্রথম পছন্দ থাকে দেশের পাবলিক বিশ্ববিদ্যালয়গুলো। এসব বিশ্ববিদ্যালয়ে যারা ভর্তি হতে ব্যর্থ হন তারা অনেকেই বাধ্য হয়ে ভর্তি হন বেসরকারি বিশ্ববিদ্যালয়ে। কিন্তু তারপরও প্রতিবছরই খালি থাকছে বিপুলসংখ্যক শিক্ষার্থীর আসন। গত পাঁচ বছরেই গড়ে ৪০ শতাংশের বেশি আসন শিক্ষার্থী শূণ্য থাকছে বেসরকারি বিশ্ববিদ্যালয়গুলোতে। বিশ্ববিদ্যালয় মঞ্জুরি কমিশন সূত্রে জানা যায়, ২০১০ সালে শিক্ষা কার্যক্রম পরিচালনা করা ৫১টি বেসরকারি বিশ্ববিদ্যালয়ে স্নাতক পর্যায়ে খালি ছিল এক লাখ ১৪ হাজার ৫১২টি আসন (৩৯ শতাংশ)। ২০১১ সালে ৫২টি বিশ্ববিদ্যালয়ে এই সংখ্যা ছিল এক লাখ ৩৭ হাজার ১০১টি আসন (৪৯ শতাংশ)। ২০১২ সালে ৬০ বিশ্ববিদ্যালয়ে আসন সংখ্যা খালি ছিল এক লাখ ৩১ হাজার ৯৩২টি (৩৮ শতাংশ), ২০১৩ সালে ৬৮টি বিশ্ববিদ্যালয়ে এক লাখ ৪৫ হাজার ২৫টি (৪৩ শতাংশ) এবং ২০১৪ সালে ৭৫টি বেসরকারি বিশ্ববিদ্যালয়ে খালি ছিল এক লাখ ৬১ হাজার ৬৫৮টি আসন সংখ্যা (৪৩ শতাংশ)। বেসরকারি বিশ্ববিদ্যালয় নিয়ে এতসব অভিযোগের মধ্যেই আবার অনুমোদন দেয়া হয়েছে ছয়টি বেসরকারি বিশ্ববিদ্যালয়। গত ৬ জানুয়ারি এই ৬টি বেসরকারি বিশ্বদ্যালয়কে অনুমোদন দেয়া হয়। অনুমোদন পাওয়া বিশ্ববিদ্যালয়গুলোর মধ্যে দুইটি ঢাকায় এবং চট্টগ্রাম, খুলনা, মানিকগঞ্জ ও কুষ্টিয়ায় একটি করে বিশ্ববিদ্যালয় স্থাপিত হবে। ঢাকায় অনুমোদন পাওয়া দ্য ইন্টারন্যাশনাল ইউনিভার্সিটি অব স্কলার্স-এর উদ্যোক্তা জামিল হাবিব নামের এক ব্যক্তি। অপর বিশ্ববিদ্যালয়টি হলো কানাডিয়ান ইউনিভার্সিটি অব বাংলাদেশ। এর উদ্যোক্তা চৌধুরী নাসির সরাফত। কুষ্টিয়ায় রবীন্দ্র মৈত্রী বিশ্ববিদ্যালয়ের উদ্যোক্তা ইসলামী বিশ্ববিদ্যালয়ের আইন অনুষদের সাবেক ডিন জহিরুল ইসলাম। এ বিশ্ববিদ্যালয়ের ট্রাস্ট্রি বোর্ডে রয়েছেন তথ্যমন্ত্রী হাসানুল হক ইনু ও তাঁর স্ত্রী। মানিকগঞ্জে অনুমোদন পাওয়া এনপিআই ইউনিভার্সিটি অব বাংলাদেশের উদ্যোক্তা ছাত্রলীগের সাবেক সাধারণ সম্পাদক ইসহাক আলী খান পান্না ও মুহাম্মদ শামসুর রহমান। চট্টগ্রামে অনুমোদন পেয়েছে ইউনিভার্সিটি অব ক্রিয়েটিভ টেকনোলজি, চিটাগাং। চট্টগ্রামের চান্দগাঁওয়ের এই বিশ্ববিদ্যালয়ের উদ্যোক্তা মুহাম্মদ ওসমান। এ ছাড়া খুলনায় অনুমোদন পেয়েছে নর্দান ইউনিভার্সিটি। ঢাকায় অবস্থিত নর্দান ইউনিভার্সিটির শাখা ক্যাম্পাস ছিল খুলনায়। সেটিই এখন বিশ্ববিদ্যালয় হবে। এর মালিকানা বর্তমান নর্দান বিশ্ববিদ্যালয়ের মালিকেরাই।